Document ID: 32007D0709

KOMMISSIONENS BESLUTNING
af 31. oktober 2007
om ændring af beslutning 2007/554/EF om visse beskyttelsesforanstaltninger mod mund- og klovesyge i Det Forenede Kongerige
(meddelt under nummer K(2007) 5284)
(EØS-relevant tekst)
(2007/709/EF)
KOMMISSIONEN FOR DE EUROPÆISKE FÆLLESSKABER HAR -
under henvisning til traktaten om oprettelse af Det Europæiske Fællesskab,
under henvisning til Rådets direktiv 89/662/EØF af 11. december 1989 om veterinærkontrol i samhandelen i Fællesskabet med henblik på gennemførelse af det indre marked (1), særlig artikel 9, stk. 4,
under henvisning til Rådets direktiv 90/425/EØF af 26. juni 1990 om veterinærkontrol og zooteknisk kontrol i samhandelen med visse levende dyr og produkter inden for Fællesskabet med henblik på gennemførelse af det indre marked (2), særlig artikel 10, stk. 4, og
ud fra følgende betragtninger:
(1)
Efter udbruddene for nylig af mund- og klovesyge i Storbritannien vedtog Kommissionen beslutning 2007/554/EF af 9. august 2007 om visse beskyttelsesforanstaltninger mod mund- og klovesyge i Det Forenede Kongerige (3) for at understøtte de foranstaltninger, medlemsstaten havde truffet til bekæmpelse af mund- og klovesyge inden for rammerne af Rådets direktiv 2003/85/EF af 29. september 2003 om EF-foranstaltninger til bekæmpelse af mund- og klovesyge (4).
(2)
Ved beslutning 2007/554/EF er der fastsat bestemmelser om afsendelse fra høj- og lavrisikoområder i Storbritannien af produkter, der anses for sikre, og som enten blev fremstillet før indførelsen af restriktionerne i Det Forenede Kongerige af råvarer med oprindelse uden for de pågældende områder omfattet af restriktioner, eller som er blevet behandlet på en måde, der effektivt inaktiverer eventuelle mund- og klovesygevira.
(3)
Ved beslutning 2007/664/EF fastsatte Kommissionen regler for forsendelse af visse kategorier af kød fra visse områder, der blev opført i et nyt bilag III, hvori der i mindst 90 dage inden slagtningen ikke er konstateret udbrud af mund- og klovesyge, og som opfylder visse nærmere fastsatte betingelser.
(4)
På grundlag af oplysninger fremlagt af Det Forenede Kongerige bør der nu, efter at der er forløbet mere end en inkubationsperiode efter seneste bekræftede udbrud, ske en yderligere lempelse af visse restriktioner for kød og frossen sæd og frosne æg og embryoner fra dyr, der har været holdt i områder, hvor der ikke har været udbrud af mund- og klovesyge i 2007.
(5)
I lyset af den epidemiologiske situation og regionaliseringen i Det Forenede Kongerige og under hensyntagen til betingelserne for generhvervelse af status som mund- og klovesygefri er det dog nødvendigt at forlænge anvendelsen af beslutning 2007/554/EF til den 15. december 2007.
(6)
Beslutning 2007/554/EF bør derfor ændres i overensstemmelse hermed.
(7)
Foranstaltningerne i denne beslutning er i overensstemmelse med udtalelse fra Den Stående Komité for Fødevarekæden og Dyresundhed -
VEDTAGET FØLGENDE BESLUTNING:
Artikel 1
I beslutning 2007/554/EF foretages følgende ændringer:
1)
Artikel 2, stk. 4, affattes således:
»4. Forbuddet i stk. 2 finder ikke anvendelse på kød, der er forsynet med et sundhedsmærke som omhandlet i afsnit I, kapitel III, i bilag I til forordning (EF) nr. 854/2004/EF, hvis:
a)
kødet er tydeligt identificeret og siden fremstillingsdatoen er blevet transporteret og oplagret adskilt fra kød, der i henhold til denne beslutning ikke må sendes ud af de områder, der er nævnt i bilag I
b)
kødet opfylder en af følgende betingelser:
i)
det blev fremstillet før den 15. juli 2007, eller
ii)
det hidrører fra dyr, der i mindst 90 dage inden slagtetidspunktet er holdt og slagtet uden for de i bilag I og II angivne områder, eller, når det drejer sig om kød fra vildtlevende vildt af arter, der er modtagelige for mund- og klovesyge (herefter benævnt »vildtlevende vildt«), er nedlagt uden for de i bilag I og II angivne områder, eller
iii)
det opfylder betingelserne i litra c), d) og e)
c)
kødet kommer fra tamhovdyr eller fra opdrættet vildt af arter, der er modtagelige for mund- og klovesyge (herefter benævnt »opdrættet vildt«), jf. det angivne for den pågældende kategori af kød i en af de relevante kolonner (4-7) i bilag III, og det opfylder følgende betingelser:
i)
dyrene er i mindst 90 dage inden slagtetidspunktet holdt på bedrifter i de i kolonne 1-3 i bilag III angivne områder, hvor der ikke har været noget udbrud af mund- og klovesyge i mindst denne periode
ii)
i de sidste 21 dage inden datoen for transporten til slagteriet eller, når det drejer sig om opdrættet vildt, inden datoen for slagtningen på bedriften, har dyrene været under de kompetente veterinærmyndigheders tilsyn på en enkelt bedrift, der ligger i centrum af en cirkel omkring bedriften med en radius på mindst 10 km, hvor der ikke har været noget udbrud af mund- og klovesyge i mindst 30 dage inden datoen for pålæsningen
iii)
der er ikke blevet indsat nogen dyr af arter, der er modtagelige for mund- og klovesyge, på den i nr. ii) omhandlede bedrift i de sidste 21 dage inden datoen for pålæsningen eller, når det drejer sig om opdrættet vildt, inden datoen for slagtningen på bedriften, undtagen svin, der kommer fra en leverende bedrift, som opfylder betingelserne i nr. ii), idet perioden på 21 dage i dette tilfælde kan afkortes til 7 dage.
Den kompetente myndighed kan dog tillade, at dyr af arter, der er modtagelige for mund- og klovesyge, indsættes på den i nr. ii) omhandlede bedrift, hvis dyrene opfylder betingelserne i nr. i) og ii) og
-
kommer fra en bedrift, hvor der er ikke blevet indsat nogen dyr af arter, der er modtagelige for mund- og klovesyge, i de sidste 21 dage inden datoen for transporten til den i nr. ii) omhandlede bedrift, undtagen svin, der kommer fra en leverende bedrift, idet perioden på 21 dage i dette tilfælde kan afkortes til 7 dage, eller
-
har reageret negativt på en undersøgelse for antistoffer mod mund- og klovesygevirus på en blodprøve, der er taget højst 10 dage før datoen for transport til den i nr. ii) omhandlede bedrift, eller
-
kommer fra en bedrift, der med negativt resultat har været underkastet en serologisk undersøgelse efter en prøvetagningsprotokol, som kan påvise en mund- og klovesygeprævalens på 5 % med et konfidensniveau på mindst 95 %
iv)
dyrene eller, når det drejer sig om opdrættet vildt slagtet på bedriften, slagtekroppene er blevet transporteret under officiel kontrol fra den i nr. ii) omhandlede bedrift til det udpegede slagteri i transportmidler, der er blevet rengjort og desinficeret før pålæsningen
v)
dyrene er blevet slagtet mindre end 24 timer efter ankomsten til slagteriet og adskilt fra dyr, hvis kød det ikke er tilladt at afsende fra det i bilag I angivne område
d)
kød, for hvilket der er angivet et »+« i kolonne 8 i bilag III, kommer fra vildtlevende vildt, der er nedlagt i områder, hvor der i mindst 90 dage inden datoen for nedlæggelsen ikke har været noget udbrud af mund- og klovesyge, og mindst 20 km fra områder, der ikke figurerer i kolonne 1-3 i bilag III
e)
kød som omhandlet i litra c) og d) skal desuden opfylde følgende betingelser:
i)
den kompetente veterinærmyndighed i Det Forenede Kongerige må kun give tilladelse til, at det pågældende kød afsendes, hvis
-
de i litra c, nr. iv), omhandlede dyr er blevet transporteret til virksomheden uden kontakt med bedrifter, der ikke ligger i de i kolonne 1-3 i bilag III angivne områder, og
-
virksomheden ikke ligger i grevskabet Surrey
ii)
kødet er til enhver tid tydeligt identificeret og håndteres, oplagres og transporteres adskilt fra kød, der ikke må sendes ud af det i bilag I angivne område
iii)
under embedsdyrlægens inspektion efter slagtning på afsendelsesvirksomheden eller, hvis der er tale om slagtning på bedriften af opdrættet vildt, på den i litra c), nr. ii), omhandlede bedrift eller, hvis det drejer sig om vildtlevende vildt, på vildthåndteringsvirksomheden er der ikke fundet kliniske tegn eller andre beviser på mund- og klovesyge
iv)
kødet har været opbevaret på de i nr. iii) nævnte virksomheder eller bedrifter i mindst 24 timer efter inspektionen efter slagtning af de i litra c) og d) omhandlede dyr
v)
al yderligere tilberedning af kød bestemt til afsendelse ud af det område, der er anført i bilag I, suspenderes:
-
hvis der er konstateret mund- og klovesyge på de i nr. iii) nævnte virksomheder eller bedrifter, indtil alle dyr på stedet er slagtet, og alt kød og alle døde dyr er fjernet, og indtil der er gået mindst 24 timer efter, at de pågældende virksomheder og bedrifter er fuldstændig rengjort og desinficeret under embedsdyrlægens tilsyn, og
-
hvis det drejer sig om slagtning på samme virksomhed af dyr, der er modtagelige for mund- og klovesyge, og som kommer fra bedrifter, der ligger i områder anført i bilag I, og som ikke opfylder betingelserne i litra c) eller d), indtil alle de pågældende dyr er slagtet, og de pågældende virksomheder er fuldstændig rengjort og desinficeret under embedsdyrlægens tilsyn
vi)
de centrale veterinærmyndigheder sender de øvrige medlemsstater og Kommissionen en liste over de virksomheder og bedrifter, de har godkendt i henhold til litra c), d) og e).«
2)
Artikel 6, stk. 2, affattes således:
»2. Forbuddet i stk. 1 gælder ikke for:
a)
sæd, æg og embryoner, der er fremstillet før den 15. juli 2007
b)
frossen tyresæd, frosne embryoner af kvæg, frossen ornesæd samt frossen sæd og frosne embryoner af får og geder, der er importeret til Det Forenede Kongerige i henhold til henholdsvis direktiv 88/407/EØF, 89/556/EØF, 90/429/EØF og 92/65/EØF, og som siden ankomsten til Det Forenede Kongerige er blevet opbevaret og transporteret adskilt fra sæd, æg og embryoner, der i henhold til stk. 1 ikke må afsendes
c)
frossen sæd og frosne embryoner fra kvæg, svin, får og geder, der i mindst 90 dage inden opsamlingen og på opsamlingstidspunktet er blevet holdt i de i kolonne 1-3 i bilag III angivne områder, hvis sæden/embryonerne:
i)
har været opbevaret under godkendte forhold i mindst 30 dage før afsendelsen, og
ii)
er blevet indsamlet fra donordyr, der har været holdt på stationer eller bedrifter, der har været fri for mund- og klovesyge i mindst tre måneder før og 30 dage efter sædopsamlingen, og som ligger midt i et område med en radius på 10 km, hvor der i mindst 30 dage før opsamlingsdatoen ikke har været noget tilfælde af mund- og klovesyge.
Før afsendelse af den i litra a), b) og c), omhandlede sæd sender de centrale veterinærmyndigheder de øvrige medlemsstater og Kommissionen en liste over de stationer og team, de har godkendt i henhold til dette stykke.«
3)
I artikel 17 erstattes »15. november 2007« med »15. december 2007«.
4)
Bilag III erstattes af teksten i bilaget til nærværende beslutning.
Artikel 2
Medlemsstaterne ændrer de foranstaltninger, de anvender i handelen, for at bringe dem i overensstemmelse med denne beslutning. De underretter straks Kommissionen herom.
Artikel 3
Denne beslutning er rettet til medlemsstaterne.
Udfærdiget i Bruxelles, den 31. oktober 2007.

Labels: 3
17
18
6